Miljoene meer ly vanjaar hongerMense in Madagaskar soek na water in een van die ergste droogtes in vier dekades. Sandstorms het oeste en weiding verswelg en groot gedeeltes vrugbare grond is in woesteny verander. (Foto: WFP/Tsiory Andriantsoarana) Die getal mense op die rand van hongersnood in 43 lande het tot 45 miljoen toegeneem, terwyl akute honger wêreldwyd die hoogte inskiet. Die getal het vroeër vanjaar op 42 miljoen gestaan en in 2019 op 27 miljoen. “ŉ Bodemlose put staar miljoene mense in die gesig. Ons het konflik, klimaatsverandering en Covid-19 verhoog boonop die getal mense wat akuut honger is. Die jongste data wys meer as 45 miljoen is op pad om van honger om te kom,” sê David Beasly, hoof van die Wêreldvoedselprogram (WFP). Alia Hassan gee haar dogtertjie, Rawan, iets om te eet by ‘n mobiele kliniek van die Wêreldvoedselprogram. (Foto: WFP/Saleh Bin Haiyan) “Die koste van brandstof styg, voedselpryse skiet die hoogte in, kunsmis is duurder en alles dra by tot nuwe krisisse soos dié een wat nou in Afghanistan ontvou en lankal reeds op plekke soos Jemen en Sirië heers,” sê hy. Die WFP en sy humanitêre vennote doen alles moontlik om diegene wat deur hongersnood in die gesig gestaar word te help. Die behoefte is egter veel groter as die beskikbare hulpbronne en tradisionele bronne van finansiering word reeds tot op breekpunt gedruk. Dit gaan nou $7 miljard, sowat R107 miljard, kos om hongersnood wêreldwyd af te weer, ŉ toename van die $6,6 miljard (R102 miljard) waarop dit vroeër vanjaar nog gestaan het. Kinders in die suide van Madagaskar is onder meer as 1,1 miljoen mense in die land wat weens hongersnood steier. (Foto: WFP/Tsiory Andriantsoarana) Beasly sê miljoene mense wêreldwyd het bloot nie meer die vermoë om uiterste honger te hanteer nie. ŉ Ontleding in 43 lande wys gesinne word gedwing om minder te eet, etes heeltemal oor te slaan of kinders eerder as volwassenes ŉ maaltyd te gee. In sommige gevalle, soos in Madagaskar, word mense gedwing om sprinkane en wilde blare of kaktusse te eet bloot om aan die lewe te bly. In ander lande word kinders op ŉ vroeë ouderdom gedwing om te trou, uit die skool gehaal of ŉ gesin se laaste vee of besittings word verkwansel om kos te koop. In Afghanistan is daar berigte dat mense glo gedwing word om hul kinders te verkoop in ŉ desperate poging om te oorleef. Van die grootste krisisgebiede: Voedselpryse was vandeesmaand op die hoogste vlak in tien jaar. Dit beteken kos is nie net buite die bereik van die armste mense wêreldwyd nie, dit word ook al hoe duurder om kos op wêreldmarkte te bekom. Die hoë koste van brandstof verhoog vervoerkoste en plaas groter druk op wêreldwye verskaffingskettings en ŉ vraghouer is vandag drie keer duurder as ŉ jaar gelede. Die toename van 42 miljoen tot 45 miljoen honger mense word toegeskryf aan stygings in Afghanistan en kleiner toenames in Ethiopië, Haiti, Somalië, Angola, Kenia en Burundi. ‘n Vliegtuig van die Wêreldvoedselprogram lewer voedselhulp in ‘n afgeleë gebied van Suid-Soedan af. (Foto: WFP/Gabriela Vivacqua)